Viðskiptavinum í Baulunni í Borgarfirði brá heldur betur í brún seinnipart dags í liðinni viku þegar stærðarinnar þyrla hóf að lækka flugið ofan við vegasjoppuna og lenti loks á miðju bílastæðinu . Út gengu menn sem samkvæmt heimildum Skessuhorns höfðu verið við veiðar í Kjarrará þegar hungrið fór að sverfa að . Þeir höfðu flogið á þyrlu í veiðina og því lá beinast við að bregða sér um borð í hana og fljúga sem leið lá í Bauluna til þess að fjárfesta í einni pylsu með öllu . Slíkan munað geta augljóslega ekki allir veitt sér en sagan segir þó að mennirnir hafi verið svo ólánsamir að gleyma krítarkortunum í jakkafötunum sem lágu vel geymd í veiðihúsinu . Það kom þó ekki að sök þar sem Kristberg Jónsson , eigandi Baulunnar , kannaðist við hlutaðeigandi . Þegar Skessuhorn sló á þráðinn til hans vildi hann ekkert gefa upp um það hverjir hefðu verið þarna á ferðinni en sagði þó að um væri að ræða “ alvöru karla ” . Kristberg sagði einnig að þetta væri ekki í fyrsta skipti sem undarleg farartæki koma við í Baulunni . “ Það versla allir í Baulunni ! ” sagði hann léttur í bragði . “ Hingað hefur líka komið svokallað fis og lent á planinu . Auk þess á ég mynd af strætisvagni að taka olíu hérna hjá okkur . Það hafa því ýmis farartæki komið hér við önnur en bílar . ”